เปิดไทม์ไลน์! ระเบิดป่วนเมือง ฟาก “นายกฯ” สั่งกำชับดูแลคนเจ็บ-ล่าตัวผู้ก่อเหตุ
เปิดไทม์ไลน์! ระเบิดป่วนเมือง ฟาก "นายกฯ" สั่งกำชับดูแลคนเจ็บ-ล่าตัวผู้ก่อเหตุ
2 ส.ค. 2562

ผู้สื่อข่าวรายงานว่า ในช่วงเช้าวันนี้ (2 ส.ค.) เกิดเหตุระเบิดขึ้นหลายจุดในกรุงเทพมหานคร หลังจากเมื่อวานนี้พบระเบิดปลอมถูกวางอยู่หน้าป้ายสำนักงานตำรวจแห่งชาติ (ตร.) ริมถนนพระราม 1 ก่อนที่ภาพจากกล้องวงจรปิดจะเผยภาพผู้ต้องสงสัยเป็นชายสวมชุดสีเหลือง และขณะนี้ตำรวจสามารถจับกุมตัวผู้สงสัย 2 คนมาสอบสวน
โดยเหตุการณ์ดังกล่าวสรุปได้ดังนี้
ด้าน พล.อ.ประยุทธ์ จันทร์โอชา นายกรัฐมนตรี และ รัฐมนตรีว่าการกระทรวงกลาโหม กล่าวถึงเหตุการณ์ลอบวางระเบิดในพื้นที่กรุงเทพมหานคร 9 จุด จนมีผู้ได้รับบาดเจ็บจำนวนหนึ่งว่า แม้จะมีคนบาดเจ็บแค่คนเดียว แต่ตนเองก็รับไม่ได้ พร้อมสั่งการให้ พล.ต.อ.จักรทิพย์ ชัยจินดา ผู้บัญชาการตำรวจแห่งชาติ ไปดูแลผู้ที่ได้รับบาดเจ็บ เพราะไม่อยากให้ใครต้องมาเดือดร้อนด้วยเรื่องแบบนี้
แต่สิ่งที่อยากจะฝากให้ทุกคน ให้ช่วยกันคิดว่าจะแก้ปัญหาความมั่นคง ความปลอดภัยในชีวิตและทรัพย์สินได้อย่างไร 
เนื่องจากจะให้ตำรวจทำหน้าที่อย่างเดียว ทหารทำหน้าที่อย่างเดียวคงไม่พอ แต่ต้องแก้ปัญหาแบบองค์รวม คือประชาชนทุกคนมีส่วนร่วม
ทุกวันนี้มีช่องทางที่ตำรวจจะสื่อสารกับประชาชนหลายช่องทาง จึงขอให้ทุกคนทำตัวให้สอดคล้องกับโลกยุคปัจจุบันที่มีโซเชียลและโทรศัพท์มือถือเป็นเครื่องมือ จึงอยากขอให้ประชาชนที่เห็นเหตุการณ์และมีรูปภาพได้ส่งข้อมูลดังกล่าวให้เจ้าหน้าที่
ทั้งนี้ กรณีที่พบวัตถุต้องสงสัยหน้าสำนักงานตำรวจแห่งชาติ ก็ได้รับประโยชน์จากกล้อง CCTV ที่สามารถจับภาพผู้ต้องสงสัยและอยากได้ภาพเหล่านี้จากประชาชนด้วย เพราะเมื่อถึงเวลาที่ต้องการหลักฐานเพิ่มเติม ก็จะใช้หลักฐานเหล่านี้ได้ อย่างน้อยก็ช่วยคลี่คลายสถานการณ์ส่วนเหตุการณ์ที่เกิดขึ้นเมื่อคืนนี้ ตนเองได้สั่งการให้ ผู้บัญชาการตำรวจแห่งชาติ และ พล.อ.ประวิตร วงษ์สุวรรณ รองนายกรัฐมนตรี ที่กำกับดูแลด้านความมั่นคง บูรณาการร่วมกันและเป็นที่น่ายินดีที่สามารถจับกุมผู้ต้องสงสัยได้ที่จังหวัดชุมพร ภายในเวลาไม่ถึง 24 ชั่วโมง แสดงให้เห็นว่าทุกคนเต็มที่กับการทำงาน 
ส่วนผลการสอบสวนขอให้เป็นเรื่องของกระบวนการ แต่อย่างน้อยก็ยืนยันได้ว่า เป็นผู้ก่อเหตุจริง พร้อมขอความร่วมมืออย่าไปขยายประเด็นเองถึงที่มา ที่ไปของการก่อเหตุ
แต่สิ่งที่อยากให้ช่วยกันคิดก็คือ 5 ปีที่ผ่านมา เรื่องในลักษณะนี้ลดลงหรือแทบจะไม่มีเลย แล้วเหตุใดถึงกลับมาเกิดเหตุการณ์เช่นนี้ขึ้นอีกครั้ง และขอให้มองสถานการณ์ในวันนี้ว่าเกิดอะไรขึ้น ในระหว่างที่มีการประชุมรัฐมนตรีอาเซียนที่มีวาระสำคัญ ในการพูดคุยกับรัฐมนตรีหลายประเทศ
 
